###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 13/2019. (II. 13.)** Berettyóújfalu Város Önkormányzata 2019. évi költségvetési rendelete elfogadásának javaslata

**A20 14/2019. (II. 13.)** Az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek javaslata a költségvetési évet követő három évre várható összegéről

###### HUMÁNPOLITIKAI BIZOTTSÁG

# H A T Á R O Z A T

**Tárgykód: Száma: t á r g y a**

**A20 11/2019. (II. 13.)** Berettyóújfalu Város Önkormányzata 2019. évi költségvetési rendelete elfogadásának javaslata

###### ÜGYRENDI, KÖZRENDVÉDELMI ÉS TELEPÜLÉSFEJLESZTÉSI BIZOTTSÁG

# H A T Á R O Z A T

**Tárgykód: Száma: t á r g y a**

**A20 12/2019. (II. 13.)** Berettyóújfalu Város Önkormányzata 2019. évi költségvetési rendelete elfogadásának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2019. február 13-án megtartott Pénzügyi Bizottság, Humánpolitikai Bizottság, illetve Ügyrendi, Közrendvédelmi és Településfejlesztési Bizottság együttes ülésén.

**Jelen vannak:**

**Pénzügyi Bizottság részéről:**

 Szántai László bizottsági elnök

 Hagymási Gyula Levente bizottsági tag

 Oláh Lajos bizottsági tag

 Csörszné Bagdi Ildikó bizottsági tag

**Humánpolitikai Bizottság részéről:**

 Nagy László bizottsági elnök

 Szabó Katalin bizottsági tag

 Gyula Ferencné bizottsági tag

 Pásztor Károly bizottsági tag

 Solymosi Rudolfné bizottsági tag

**Ügyrendi, Közrendvédelmi és Településfejlesztési Bizottság részéről:**

 Nagy Istvánné bizottsági elnök

 Gál László Csaba bizottsági tag

 Kovács Károlyné bizottsági tag

 Bottó Gabriella Judit bizottsági tag

**Berettyóújfalui Polgármesteri Hivatal részéről:**

 Muraközi István polgármester

 Bónácz János alpolgármester

 Dr. Körtvélyesi Viktor jegyző

 Nagyné Székely Katalin aljegyző

 Sólya László városfejlesztési irodavezető

 Kovács Lászlóné igazgatási irodavezető

 Dézsi Ferencné pénzügyi irodavezető

 Mile Sándor jegyzőkönyvvezető

**Meghívottak:**

 Ulicsné Erdős Erzsébet intézményvezető, Közintézmények Szolg. Irodája

 Gálné Tóth Klára intézményvezető, Vass Jenő Óvoda és Bölcsőde

 Kállai Irén intézményvezető, Berettyó Kulturális Központ

 Szabóné Kovács Zsuzsa intézményvezető, Bihari Szociális Szolg. Központ

Az együttes bizottsági ülés levezető elnöke Szántai László volt. A levezető elnök kérdést tett fel arra vonatkozóan, hogy ez egy informális megbeszélés lesz a költségvetést illetően és a döntés február 21-én fog megszületni ténylegesen?

**Muraközi István polgármester** válaszában elmondta, hogy a Bizottságok jelen ülés keretében foglalhatnak állást a költségvetéssel kapcsolatban. A költségvetési rendelethez írásban lehet és kell módosító indítványokat benyújtani, azonban eddig nem érkezett ilyen. Jelen pillanatban csak a leírtakról tud véleményt alkotni mindhárom Bizottság. 8 nap múlva lesz a képviselő-testületi ülés, de ha közben érkezik módosító indítvány a költségvetési rendelet tervezetéhez, akkor azokat szintén meg kellene tárgyalnia a Bizottságoknak, mert mindenképpen bizottsági szűrőn kell átesnie minden javaslatnak. Az Szmsz szerint a beérkezett módosító indítványokat ki kell küldeni a Bizottságok és a Képviselő-testület tagjainak. Mivel módosító indítvány nem érkezett, ezért nem volt mit kiküldeni, így csak a leírtakról tudnak a Bizottságok döntést hozni.

**Szántai László képviselő** hozzátette, hogy még most sem világos számára, hogy a Bizottságok mit fognak most itt csinálni. Polgármester úr elképzelése az, hogy a Bizottságok szavaznak arról, hogy javasolják-e elfogadásra a költségvetési rendelet tervezetét, avagy sem. Mindezt olyan módon, hogy péntek este megkapták az anyagot, most pedig szerda van, és adott esetben ezalatt a két nap alatt miért nem küldtek módosító indítványokat a költségvetési rendelet tervezetéhez.

**Muraközi István polgármester** elmondta, hogy az Szmsz-t mindenki ismeri. A mai nap menetrendje az, hogy a Képviselő-testület Bizottságai 2019. február 13-án összevont bizottsági ülésen tárgyalják a költségvetési rendelet tervezetét. Ezt követően február 21-én a Képviselő-testület tárgyalja a rendelet tervezetet. Úgy gondolja, hogy ez elég egyértelműen hangzik. Eddig még nem kaptak módosító indítványt, de ezután még lehet benyújtani, de annak mindenképpen bizottsági szűrőn kell átesnie. Elmondta továbbá, hogy van egy jogszabályoknak megfelelően összeállított, határidőben benyújtott rendelet tervezet, melyről véleménye szerint a Képviselő-testület Bizottságainak illik kialakítania a véleményét.

**Szántai László képviselő** kiegészítésében elmondta, hogy arra kérdezett rá, hogy mi az elképzelés a mai összevont bizottsági ülés kapcsán. Véleménye szerint majd a bizottsági ülés végére kiderül, hogy van-e olyan helyzet, hogy érdemben lehet dönteni a rendelet tervezetről, vagy olyan sok lesz a módosító indítvány, hogy adott esetben nem érdemes.

A levezető elnök ezt követően köszöntötte a jelenlévőket, majd elmondta, hogy a Pénzügyi Bizottság 4 fővel, az Ügyrendi, Közrendvédelmi és Településfejlesztési Bizottság szintén 4 fővel, a Humánpolitikai Bizottság pedig 5 fővel van jelen, így mindhárom Bizottság határozatképes. Ezt követően elmondta, hogy az ülés napirendje hogyan alakul. Mindhárom Bizottság együtt tárgyalja az Önkormányzat 2019. évi költségvetési rendeletének tervezetét, melyet követően a Pénzügyi Bizottságnak és a Humánpolitikai Bizottságnak is van 1-1 további tárgyalandó napirendi pontja. Ezt követően a napirend tervezetéről a Bizottságok külön-külön szavaztak.

A Pénzügyi Bizottság a napirend tervezetének elfogadását 4 igennel, az Ügyrendi, Közrendvédelmi és Településfejlesztési Bizottság szintén 4 igennel, a Humánpolitikai Bizottság pedig 5 igennel támogatta.

A Bizottságok ezt követően megkezdték az egy közös napirendi pont tárgyalását.

Az ülés kezdete: 1605

**Az ülés napirendje:**

**Együttes ülés napirendje:**

1./ Előterjesztés Berettyóújfalu Város Önkormányzata 2019. évi költségvetési rendeletének elfogadására

 **Előterjesztő:** Muraközi István polgármester

**Pénzügyi Bizottság további napirendje:**

2./ Előterjesztés az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről

 **Előterjesztő:** Muraközi István polgármester

**Humánpolitikai Bizottság további napirendje:**

2./ Előterjesztés a Tiszántúli Református Egyházkerület kérelme tárgyában

**Előterjesztő:** Muraközi István polgármester

**1. Napirend:** Előterjesztés Berettyóújfalu Város Önkormányzata 2019. évi költségvetési rendeletének elfogadására

**Muraközi István polgármester** szóbeli kiegészítésében elmondta, hogy általánosságban szeretne néhány gondolatot a benyújtott költségvetési rendelet tervezetéhez fűzni. Minden évben már januárban vezetői szinten elkezdődik a költségvetés vázának az összeállítása. Az előző évekhez viszonyítva mindenki érezheti, hogy az önkormányzat egyre jobb és jobb helyzetben van. Örvendetes módon növekszenek az önkormányzat adóbevételei és mindig egy picit előrébb lehetett lépni. Ahogy ez mindenki számára látható, úgy az Állam számára is, mivel az önkormányzat működése teljesen transzparens és átlátható. Az Állam is örül annak, hogy az önkormányzatnak egyre jobban megy, és ha az önkormányzatnak egyre jobban megy, akkor az Állam azt gondolja, hogy az önkormányzat most már a saját lábán is meg tud állni. Az önkormányzat adóerő-képessége ma már olyan szinten van, hogy több feladat esetében már semmilyen központi forrásban nem részesül. Az adóbevételek elsősorban működési célokat szolgálnak, azokat kell belőlük finanszírozni. Amikor a költségvetés tervezése során első körben adatokat kértek az intézményektől és a városfejlesztési irodától, hogy ebben az évben mit szeretnének megvalósítani, eljutottak oda, hogy közel fél milliárd Ft-os működési és felhalmozási hiány jött össze. A költségvetésnek alapvetően a működést és a kötelező feladatok ellátását kell biztosítania, ha ez biztos, akkor lehet önként vállalt feladatokat ellátni, illetve fejleszteni. Úgy gondolja, hogy az volt a legnehezebb, hogy ebben megtalálják a kellő egyensúlyt. Hozzátette, hogy a legjobb szándékkal és a legjobb lelkiismerettel nyújtják be a költségvetési rendelet tervezetét. A közel 5,5 milliárdos költségvetési főösszeg 16%-kal magasabb az előző évinél. A költségvetés felhalmozási oldala 3,3 milliárd Ft, melyhez mindössze 75 millió Ft saját erőt kell az önkormányzatnak biztosítania. A saját bevételeket elsősorban a működés biztonságára kell fordítani. A 2019. évi költségvetés tervezetében próbáltak szinte mindenhová egy picit többet fordítani, többek között a szociális kiadásokra, a civil szervezeteket érintő kiadásokra, vagy a Humánpolitikai Bizottság által odaítélhető támogatási keretre. A januári Képviselő-testületi ülésen a köztisztviselők illetményalapjához is hozzá kellett nyúlni, jelen tervezetben ez most 50.000 Ft-tal szerepel. A karácsonyi jutalmat az önkormányzati dolgozók esetében a duplájára, 10.000 Ft-ra emelték, továbbá minden önkormányzati intézmény kapott egy dolgozónkénti 20.000 Ft-os jutalmazási keretet, úgynevezett mozgó bérkeretet. Végezetül elmondta, hogy a felhalmozási egyenlege a költségvetésnek 0, azt kérte a bizottsági tagoktól, hogy ezt minden egyes javaslatnál vegyék figyelembe. Egy olyan költségvetés került benyújtásra, amivel mindenki egy picit előre léphet, illetve garantálható a város biztonságos működése minden intézmény tekintetében. Pár perccel az ülés megkezdése előtt zárták le a tárgyalást az érdekképviseleti szervezetekkel, akik a költségvetés elfogadását támogatják, bár még fizikálisan nem írták alá a jegyzőkönyvet, mert akkor még nem volt meg. A jegyzőkönyv aláírására pénteken fog sor kerülni. Az intézményvezetőkkel is megtörténtek az egyeztetések, illetve a könyvvizsgáló is rendeletalkotásra alkalmasnak találta a költségvetés tervezetét.

**Dézsi Ferencné pénzügyi irodavezető** szóbeli kiegészítésében elmondta, hogy a költségvetési törvény és az ágazati jogszabályok előírásai alapján a minimálbér és a garantált bérminimum emelkedése miatt a kötelező béremelések megtörténtek, az érintett munkavállalók bére a törvényeknek megfelelően kerültek tervezésre. A Vass Jenő Óvoda esetében a központi támogatás mértéke emelkedett, mert 2 fővel több létszámot ismer el az Állam köszönhetően az emelkedő gyermeklétszámnak. Étkeztetés terén nagyjából 30 millió Ft-tal kevesebb támogatást kap az önkormányzat a tavalyi évhez viszonyítva, ezt a különbözetet az önkormányzatnak a saját bevételeiből kell finanszíroznia. Elmondta továbbá, hogy amennyiben kérdés merül fel az előterjesztés kapcsán, úgy szívesen válaszol.

**Hagymási Gyula képviselő** az alábbi kérdéseket fogalmazta meg:

* A felhalmozási bevételeken belül az *immateriális javak, ingatlanok értékesítése* soron a 2018. évi várható teljesítés 23,9 millió Ft, mellyel szemben a 2019. évi terv adat 60,8 millió Ft. Gondolja, hogy mi lehet ez a 60,8 millió Ft, de egy kis megerősítést szeretne kapni ennek kapcsán. Ez a bevétel a Csónakázó-tó melletti ingatlan értékesítéséből származó bevételt, a 23,9 millió Ft pedig az Ipari Parkban értékesített ingatlan vételárát takarja?
* Sok pályázat most már a megvalósulás szakaszába is eljut ebben az évben. Van egy pályázat, az *Ipari Park és iparterület fejlesztése Berettyóújfaluban*, melyre vonatkozóan majdnem 166 millió Ft van betervezve. Ez a szakasz melyik szakasza lesz a pályázatnak? Az új, a Tesco mellett építendő, vagy a réginek a felújítása? Az idénre tervezett összeg melyik tevékenységet fedi le?
* Az idei évet érintően van egy jelentős változás a költségvetésben, mely a KÖSZI-t érinti. A korábbi Képviselő-testületi üléseken céloztak rá, hogy bizony kell kezdeni valamit a városüzemeltetési problémákkal, mert a legtöbb kritikát talán ebből az irányból kapják. Ebben a költségvetésben valamilyen módon választ is kaptak erre a kérdésre, hiszen a leiratban szerepel, hogy milyen átszervezésre kerül sor március 1-től. Az előterjesztésben szerepel, hogy ehhez létszám is van rendelve, ha jól emlékszik 6 fő. Az is érdekelné, hogy a mögöttes összegek hogyan alakulnak? Az előterjesztésben próbálta ezeket a sorokat megtalálni. Kérdést tett fel arra vonatkozóan, hogy a településüzemeltetés mely tevékenységei kerülnek át a KÖSZI-hez? Ami az Önkormányzatnál marad, abból mi fog megvalósulni? A számokból ezeket nem látja, ezek értelmezéséhez kérne egy kis háttérinformációt.
* A minimálbér és a garantált bérminimum törvény szerinti emelkedésével a béreket és járulékokat valamilyen szinten feltornásszák, az előző évhez képest itt egy 13 millió Ft-os növekedést lát. Kérdést tett fel arra vonatkozóan, hogy ebbe a 13 millió Ft-ba bele tud férni ennek a plusz hat embernek a bére, vagy ez csak a kötelező béremeléseket jelenti?

**Dézsi Ferencné pénzügyi irodavezető** válaszában elmondta, hogy

* A 23,9 millió Ft az Ipari Parkban található ingatlan értékesítéséből realizálódott, a 2019. évre betervezett 60,8 millió Ft pedig a Csónakázó-tó melletti ingatlan értékesítéséből származó bevételt takarja.
* Az Ipari Parkos pályázatnál a 2/b számú táblában látható a tervezett kiadások összege. Ennél a pályázatnál közel 559 millió Ft van betervezve kiadási oldalon. Arról sajnos nem tud információval szolgálni, hogy ebben az évben a kivitelezők meddig jutnak el, illetve mit tudnak majd megcsinálni.
* A KÖSZI-hez a közparkok, parkok gondozásával kapcsolatos feladatok kerülnek át március 1-től. Az ezzel kapcsolatos feladatok ellátására, illetve az említett 6 fő bérére az Önkormányzat 16 millió Ft-os forrást bocsát a KÖSZI rendelkezésére.

**Muraközi István polgármester** hozzátette, hogy a legutóbbi Képviselő-testületi ülésen két irányból is érintve volt az önkormányzat közterületeinek tisztasága, rendje, illetve a Herpály-Team Kft.-től kért az önkormányzat egy árajánlatot a zöldfelületek karbantartására, parkgondozásra vonatkozóan. Az árajánlatot azért kérte az önkormányzat, mert ettől az évtől lehetséges, hogy egyre kevesebb közfoglalkoztatottal tudja az önkormányzat a közterületek tisztaságát, a parkok rendbetételét megoldani. Az árajánlat egy hatalmas összegről szólt, tekintettel többek között a cég áfa fizetési kötelezettségére. Ekkor kezdtek el azon gondolkodni, hogy hogyan lehetne ezt helyben megoldani. Azt találták ki, hogy a KÖSZI-n belül létrehoznak egy városüzemeltetési csoportot, amelyben benne lenne a közfoglalkoztatottak jelenlegi két irányítója, Finta Ferenc és Kiss Gyula, a városgazda Mazács Ferenc, egy fő Ginop-os pályázattal foglalkoztatott, illetve 6 fő munkaviszony keretében foglalkoztatott dolgozó. Ennek a csoportnak lenne a feladata a már említett közparkok karbantartása, zöldfelületek pótlása, a virágosítás.

**Gyula Ferencné képviselő** kiegészítésében elmondta, hogy az előterjesztésben szerepel, hogy a köztisztviselők illetménye 50.000 Ft-os illetményalappal lett számolva. Van olyan önkormányzat, ahol ettől kevesebb az illetményalap, de sok olyan is van, ahol ettől jóval több. Ezt követően az alábbi kérdéseket fogalmazta meg:

* Az önkormányzat ebben az évben pályázatot nyújtott be a köztisztviselők illetményének megemeléséhez, a megpályázott közel 18 millió Ft hogyan kerül bele ebbe a rendszerbe?
* Helyi utak kátyúzására, illetve szilárd burkolatú utak karbantartására 20-20 millió Ft került betervezésre a költségvetésbe. Várható-e, hogy az év folyamán az önkormányzat ezeken az összegeken felül valamilyen plusz forrást biztosít az utak karbantartására, illetve kátyúzásra?

Az intézményeknek adandó fejenkénti 20.000 Ft-os bruttó bérkeretet támogatja, hiszen az intézményvezetők a minőségi munka elismerésére korábban semmilyen lehetőséget nem kaptak. Minden intézményben vannak olyanok, akik sokkal többet vállalnak, mint amit a munkakörük előír. Ez az egyetlen lehetősége a vezetőnek, hogy elismerje ezt a munkát.

**Szabó Katalin képviselő** hozzátette, hogy az óvodában plusz 2 fő óvodapedagógust enged a törvény a gyermeklétszám emelkedése miatt. Az országban elég nagy pedagógus hiány van, illetve sokan mennek nyugdíjba. Ezt követően az alábbi kérdéseket fogalmazta meg:

* Mi történik akkor, ha az országosan is jelentkező pedagógus hiány miatt nem tudja az önkormányzat biztosítani azt a plusz két főt, amit a törvény megenged? Ezzel a bértömeggel mi lesz? Ilyen esetben pedagógiai asszisztens felvehető?
* A Vass Jenő Óvoda és Bölcsőde esetében 12 fő közfoglalkoztatottal számol a költségvetés. A jelenlegi közfoglalkoztatottaknak február 28-ig van szerződésük, tehát ez azt jelenti, hogy már lehet tudni, hogy ezek a közfoglalkoztatottak továbbra is dolgozhatnak az intézményben?

Végezetül megjegyezte, hogy a lakótelepeken is van járda, melyek felújításából évről-évre kimaradnak. Szeretné rá felhívni a figyelmet, hogy 40-50 éve épült járdákról van szó.

**Hagymási Gyula képviselő** hozzátette, hogy mindenképpen jó irány, hogy a zöldfelületeknek nagyobb figyelmet szentel az önkormányzat, illetve erőforrást is rendel ezekhez a feladatokhoz. Nagyon fontosnak tartja, hogy a közterületeket pályázatoktól függetlenül példamutatóan gondozza a város. Most már világos számára, hogy mely feladatok kerülnek át a KÖSZI-hez, de most arról szeretne beszélni, ami az önkormányzatnál marad. Ott marad az utak és járdák karbantartása, fejlesztése. Örök probléma, hogy elvárja a lakosság a várostól, hogy építsen utakat. A lakosság vágya az aszfaltozott, pormentes út. A hatalmas összegekre, illetve a rengeteg utcára való tekintettel ehhez ciklusok óta nem tud hozzáfogni az önkormányzat. Ezzel kapcsolatban pályázatos pénzekre nem lehet számítani, de úgy nem telhetnek el ciklusok, hogy erre nem találnak megoldást. Előbb-utóbb eljön az a helyzet, hogy fel kell tenni egy komoly kérdést. Ez a kérdés az, hogy az önkormányzat saját erejéből neki mer-e kezdeni ennek a problémakörnek, és ha kis lépésekben is, de elindulna a folyamat. A Csónakázó-tó melletti ingatlan eladásából befolyó bevételt, ami közel 61 millió Ft, illetve a belterületi utak emelt műszaki tartalmú felújítására előirányzott 35 millió Ft-ot összeadva már közel 100 millió Ft az az összeg, amelynek a felhasználásról komolyan el kell gondolkodni. Néhány évvel ezelőtt, amikor azon gondolkodtak, hogy mit lehetne ezekkel az utakkal tenni, akkor eljött egy szakember, aki 4 verziót terjesztett az önkormányzat elé a gréderezéstől a legprofibb megoldásig, az aszfaltozásig beárazva 100 folyóméterre vonatkozóan. Akkor 100 folyóméter aszfaltozása kb. 5 millió Ft-ba került, ezzel nem tudott az önkormányzat mit kezdeni, ez a lehetőség el lett vetve. Maradt az emelt műszaki tartalmú zúzott köves terítés, ami ideig-óráig segít, ezt akkor őszintén megmondta a szakember, hogy csodát ettől nem lehet várni. A kisebb forgalmú utakon talán 2-3 év, a nagyobbaknál lehet, hogy már 2 évet sem fog kibírni. Az önkormányzat erre éves szinten 35 millió Ft-ot költ, aminek lehet örülni, mert legalább látszik, hogy az önkormányzat próbál valamit tenni, de az igazi probléma az, hogy arra már nem jut erőforrás, hogy ezeknek az utaknak az állapotát megóvják. Az állagmegóvással ez a leamortizálási idő talán évekkel kitolható lenne. A közel 100 millió Ft-ból egy év alatt számítása szerint 6-7 utcát is le lehetne aszfaltozni. Ha egyszer meglesz az akarat, hogy az önkormányzat ezen az úton elinduljon, akkor egy ciklus alatt már jelentős változáson mehet át a település arculata. Végezetül kérdéseket fogalmazta meg:

* Mit takar az, hogy a közutak fenntartásnak 53%-át finanszírozza az állam?
* A belvízelvezetéssel kapcsolatos munkák és üzemeltetési költségek tekintetében egy magasabb összeg, 25 millió Ft került beépítésre a költségvetésbe. Ez azért fontos, hogy ha a belvíz nincs elvezetve, akkor az utak is hamarabb tönkre mennek. Szeretne tájékoztatást kapni arról, hogy az elmúlt évben e jogcím alatt milyen feladatok lettek a városban elvégezve, illetve 2019-re vonatkozóan ezért a 25 millió Ft-ért mit tervez a város, milyen tevékenységet kíván elvégezni? Szeretné látni, hogy mit csinált az önkormányzat ez ügyben, illetve merre tart.

**Gál László képviselő** hozzátette, hogy a tervezett bevételekről és kiadásokról szeretne néhány szót szólni. 3 milliárd 735 millió Ft-os bevétellel szemben 5 milliárd 465 millió Ft-os kiadással tervez a város. Ezt követően az alábbi kérdéseket fogalmazta meg:

* A bevételek és a kiadások közötti különbözetet miből finanszírozza a város?
* Örömtelinek tartja, hogy pályázati forrásból lehetőség van a köztisztviselők bérének emelésére. Az elkövetkezendő években finanszírozhatónak tartják-e a megemelt béreket, hiszen törvény szerint az illetményalapot csökkenteni nem lehet.

**Dézsi Ferencné pénzügyi irodavezető** a felmerült kérdésekre az alábbi válaszokat adta:

* A köztisztviselők bérének megemeléséhez benyújtott pályázatból származó közel 18 millió Ft költségvetés módosítás keretében kerül majd beépítésre a költségvetésbe. A Belügyminisztérium február végéig dönthet a pályázatok elbírálásáról. Támogatás esetén támogatói okirat készül, mely alapján ez az összeg beépíthető a költségvetésbe. Jelenleg még nincs döntés a pályázat kapcsán, ezért ezzel a tervezés során nem számoltak.
* A helyi utak kátyúzására, illetve a szilárd burkolatú utak karbantartására plusz forrás nem áll rendelkezésre.
* Az Óvoda esetében az az álláshely, ami nincs betöltve, arra nem kap finanszírozást az önkormányzat. Ebben az esetben pedig nem beszélhetünk felszabaduló bértömegről.
* A közutak fenntartására összesen kap az önkormányzat 20 millió Ft-ot, illetve kapna, mert az adóerő-képessége miatt az önkormányzat csak 11 millió Ft-ot kap ténylegesen.
* Sok olyan feladata van az önkormányzatnak, melyre semmilyen támogatást nem kap a központi költségvetésből többek között az egyre magasabb adóerő-képesség miatt. Ebben az évben emiatt 171 millió Ft támogatást vontak vissza az önkormányzattól.
* A bevételek és kiadások közötti 1,7 milliárdos különbséget bevételi oldalon a maradványokból, illetve támogatásokból finanszírozza az önkormányzat, ez az 1. és 3. számú mellékletekben is látható. A költségvetés egyensúlyban van, a tervezett bevételek megegyeznek a tervezett kiadásokkal.
* Az illetményalap mértékével kapcsolatban megjegyezte, hogy ha jól gazdálkodik az önkormányzat, akkor a jövőben tartható az illetményalap szintje, de reménykedik benne, hogy a bérek rendezése központi szinten történik meg.

**Muraközi István polgármester** szóbeli kiegészítésében elmondta, hogy a Kormányzat gyakorlatilag a Magyar Falvak program kiírására készül, viszont információi szerint ezt követően az 5-30 ezer fő közötti kisvárosoknak kerül kiírásra egy hazai finanszírozású pályázat. Ha körbe néznek a városban, gyakorlatilag nincs olyan épület, amit fel kellene újítani, viszont nincs olyan utca, amit meg nem kellene. Ha lenne útfelújítással, karbantartással kapcsolatos pályázat, akkor nem lenne kérdés, az önkormányzat mindenképpen pályázna. A néhány évvel ezelőtti 5 millió Ft, ami 100 folyóméter aszfaltozást jelentett, valószínűleg már több is, mivel a munkabérek és az anyagok árai is emelkedtek. Úgy gondolja, hogy ha lesz elfogadott költségvetés, az utcák felújítását megelőzően célszerű lenne egy újabb árajánlatot kérni szakemberektől.

**Nagy Istvánné képviselő** hozzátette, hogy látja az előterjesztésből, hogy a köztemető fenntartásával kapcsolatos feladatok támogatása jelen pillanatban nem rendelkezik központi forrással. Tavaly ősszel kaptak ígéretet a Temetkezési Vállalat igazgatójától, hogy a kerítést meg fogják csinálni, ugyanis állatok jártak és járnak be a temetőbe. Azóta semmi érdemleges nem történt ez ügyben. A múlt héten újra beszabadultak az állatok a temetőbe. Az illető hölgy, aki kihajtotta az állatokat a temetőből, odament a Temetkezési Vállalat dolgozójához, aki viszont a körzet képviselőjéhez irányította. Felhívták telefonon, hazament a munkából, kiment a helyszínre, majd fényképfelvételeket készített. Ezt követően megérkezett az ingatlan tulajdonosa is, akivel normális hangnemben tudott beszélni. Gyakorlatilag arra a következtetésre jutottak, hogy durván 300-350 méter kerítésdrótra és 700 méter feszítődrótra lenne szükség, hogy az oszlopokra egy új kerítésdrótot kihúzzanak. Az ingatlan tulajdonosa vállalta, hogy ha ez meglesz, akkor a kerítésen belül is fog egy villanypásztort kialakítani. Kérdést tett fel arra vonatkozóan, hogy ezzel az üggyel jelen pillanatban kihez tudna fordulni?

**Muraközi István polgármester** válaszában elmondta, hogy a Platinum Temetkezési Vállalat vezetőjéhez lehet fordulni. A Temetkezési Vállalat beszámolóját tavasszal szokta tárgyalni a Képviselő-testület, melyben az elvégezett munkákról számolnak be. Az kérte képviselő asszonytól, hogy a holnapi napon keressék egymást és együtt felhívják a Temetkezési Vállalat vezetőjét.

**Hagymási Gyula képviselő** hozzátette, hogy az előző Képviselő-testületi ülésen a Herpály-Team Kft. szolgáltatásai kapcsán felvetett feladatoknál egy óvatos indulást tud elképzelni jelenleg. Szerette volna meghallgatni képviselő társai véleményét és azokat begyűjtve szeretné ezt kiegészíteni. Az óvatos indulás alatt azt érti, hogy ne jelentsen anyagi terhet a városnak. A legnehezebbnek a kedvezményezetti kör meghatározását gondolja, mivel nem lehet előre tudni, hogy ez hány ember érinthet. Abból indult ki, mint ahogy a hulladékszállítási kedvezménynél meg lett határozva a kedvezményezetti kör, az most indulási alapnak megfelelő lehetne. Indulásként a ház előtti szakasz gondozására, annak karbantartására gondolt, illetve a kedvezményezetti kör esetében a teljes díjmentességre tenne javaslatot. Ennek a feladatnak az ellátására egy 3 millió Ft-os keretösszeget gondolt elkülöníteni. Ehhez kérné a bizottságok tagjainak segítő hozzászólását, illetve támogatását.

**Szántai László képviselő** szóbeli kiegészítésében elmondta, hogy a tavaly június 28-ai Képviselő-testületi ülésen hangzott el, amikor a közvilágítás korszerűsítéséről volt szó, hogy mivel a 2018. évi költségvetés terhére nincs lehetőség, a 2019. évi költségvetésben valamilyen módon legalább egy kezdeti összeg szerepelni fog a Vasút utca közvilágítását illetően. Ezt nem találta meg a költségvetésben. Lehetséges, hogy benne van, de nem vette észre. Ha nincs benne, akkor kérné beletenni legalább a tervezési díjat, hogy lássa, hogy elindult valami ebben az ügyben. Megértette és bizonyos mértékig örül neki, hogy feláll egy ilyen városüzemeltetési brigád, de nem a KÖSZI jutott volna eszébe először, mint az a szervezet, ami ezt a szárnyai alá veszi. Kérdést tett fel arra vonatkozóan, hogy miért alakult ez így, illetve mi ebben a racionalitás? Hagymási képviselő társához hasonlóan nagyon fontosnak tartaná az infrastrukturális fejlesztéseket önerőből elkezdeni. A Berettyó Kulturális Központ tavaly 132 millió Ft önkormányzati támogatást kapott. Az idei költségvetésben 175 millió Ft van erre a célra előirányozva. Ez az összeg számára soknak látszik, ezt kérné szépen megindokolni, hogy ez miért alakult így.

**Muraközi István polgármester** válaszában elmondta, hogy a költségvetés tervezésének kezdeti szakaszában a Vasút utca közvilágítás kiépítése és tervezése 15 millió Ft-tal szerepelt a költségvetés tervezetében. Mivel felhalmozási hiánya nem lehet az önkormányzatnak, sok más jogos igény mellett ezt is ki kellett venni, mert nincs rá keret. Felhalmozási kiadást felhalmozási bevételből lehet finanszírozni. A felhalmozási kiadások között a most futó pályázatoknak kell szerepelniük, mert azokról döntés született. Ezeknek az önerejét fedezik az ebben az évben tervezett felhalmozási bevételek. A KÖSZI az egyik olyan intézmény, ahol jelenleg is vannak olyan dolgozók, akik nem közvetlenül a gyermekétkeztetéshez vagy gazdasági tevékenységhez köthetőek, ezért úgy gondolják, hogy ott elszámolás szempontjából, költségvetésileg jó helyen van a városüzemeltetési csoport. Abban kell megtalálni az összhangot, hogy a szakmai irányítás a városfejlesztési csoporton belül, a munkaszervezési feladatok pedig a KÖSZI-n belül legyenek.

**Dézsi Ferencné pénzügyi irodavezető** válaszában elmondta, hogy a BKK önkormányzati kiegészítése azért több az előző évhez képest, mert a bérek és járulékok növekedésén kívül több dolgozó részesül majd jubileumi jutalomban, illetve többen mennek nyugdíjba, mellyel kapcsolatban szintén költségek merülnek fel. A kiegészítést növeli többek között a fejenkénti 20.000 Ft-os mozgó bér, annak járulékai, illetve a karácsonyi jutalom duplázásával felmerült költségek is. A BKK költségvetésébe semmilyen plusz költség nincs beleépítve.

**Szántai László képviselő** hozzátette, hogy megértette polgármester úr indoklását a Vasút utcát illetően, de nem tudja elfogadni. Ezt azért mondja, mert van egy jegyzőkönyvbe foglalt ígéret, ami nem úgy szólt, hogy ha más probléma nem lesz, akkor ezt megcsinálja az önkormányzat. Elmondta, hogy lenne egy javaslata. A felhalmozási kiadások között szerepel a Morotva játszótér rekonstrukciója. Erre 5 millió Ft van előirányozva. Nem tudja, hogy ehhez milyen műszaki tartalom társul, de javasolná, hogy ebből 1,5 millió Ft-ot csoportosítsanak át a felhalmozási kiadásokon belül adott esetben egy Vasút utcai tervezésre.

**Ulicsné Erdős Erzsébet intézményvezető** hozzátette, hogy több hetes tervezésen vannak túl, azt tudja mondani, hogy az intézmények működése biztosított. Megköszönte a karácsonyi kiadások növelését, illetve a fejenkénti 20.000 Ft-os plusz bérkeretet. Pénzügyi irodavezető asszony szokta mondani, hogy a bevételeket teljesíteni kell, a kiadásokat nem muszáj. Az intézmények próbálnak ennek megfelelni, folyamatosan keresik a lehetőségeket, melyekkel takarékosabban működhetnek. A BKK esetében nehéz összehasonlítani a két év költségvetését, tekintettel arra, hogy van egy 113 millió Ft-os áthúzódó bankszámla egyenlege, ami beépítésre került a költségek közé és ez így egy kicsit eltorzítja az idei költségvetést a tavalyihoz képest.

**Szántai László képviselő** hozzátette, hogy amikor a BKK-ról beszélt, akkor nem a teljes költségvetésről beszélt, hanem csak az önkormányzati kiegészítés mértékéről.

**Szabó Katalin képviselő** elmondta, hogy nagyon sokszor látja, hogy a főtéren a Rendezvényház előtti részt biciklisek, gördeszkások használják, nem feltétlenül rendeltetésszerűen. Egy ismerőse kérdezte meg, hogy Berettyóújfaluban miért nincsen skate-park. Félve mondja, mert járhatatlanok az utcák, vagy ott van a Vasút utca közvilágításának ügye is, de azt gondolja, hogy érdemes lenne elgondolkodni egy ilyen park kialakításán. Ezt nem szeretné ráterhelni a város költségvetésére, ezért ez irányban a pályázati lehetőségeket fogja keresni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta. A szavazásra Bizottságonként került sor.

A Pénzügyi Bizottság 3 igen, 0 nem, 1 tartózkodás mellett az alábbi határozatot hozta:

**13/2019. (II. 13.) Pénzügyi Bizottsági Határozat**

A Pénzügyi Bizottság Berettyóújfalu Város Önkormányzata 2019. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2019. február 21.

 **Felelős:** Szántai László elnök

A Humánpolitikai Bizottság 5 igen, 0 nem, 0 tartózkodás mellett az alábbi határozatot hozta:

**11/2019. (II. 13.) Humánpolitikai Bizottsági Határozat**

A Humánpolitikai Bizottság Berettyóújfalu Város Önkormányzata 2019. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2019. február 21.

 **Felelős:** Nagy László elnök

Az Ügyrendi, Közrendvédelmi és Településfejlesztési Bizottság 3 igen, 0 nem, 1 tartózkodás mellett az alábbi határozatot hozta:

**12/2019. (II. 13.) Ügyrendi, Közrendvédelmi és Településfejlesztési Bizottsági Határozat**

Az Ügyrendi, Közrendvédelmi és Településfejlesztési Bizottság Berettyóújfalu Város Önkormányzata 2019. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2019. február 21.

 **Felelős:** Nagy Istvánné elnök

A közös napirendi pont tárgyalása véget ért, az Ügyrendi, Közrendvédelmi és Településfejlesztési Bizottság, illetve a Humánpolitikai Bizottság tagjai elhagyták az ülést. A Humánpolitikai Bizottság tagjai a Polgármesteri Hivatal kistermében folytatták a munkát.

Ezt követően a Pénzügyi Bizottság egy további napirendi pontjának tárgyalása következett.

**2. Napirend:** Előterjesztés az Önkormányzat saját bevételeinek és adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegéről

**Dézsi Ferencné pénzügyi irodavezető** kiegészítésében elmondta, hogy a költségvetés elfogadását megelőzően az adósságot keletkeztető ügyletekből eredő fizetési kötelezettségeket tartalmazó határozatot kötelezően el kell fogadni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**14/2019. (II. 13.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Berettyóújfalu Város Önkormányzata Képviselő-testülete az államháztartásról szóló 2011. évi CXCV. törvény 29/A. §-a alapján, a Magyarország gazdasági stabilitásárólszóló 2011. évi CXCIV. törvény (a továbbiakban: Gst.)45. § (1) bekezdés *a)* pontjában kapott felhatalmazás alapján kiadott jogszabályban meghatározottak szerinti saját bevételeinek és a Gst. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét az alábbiak szerint állapítja meg(Ft-ban):

|  |  |  |  |
| --- | --- | --- | --- |
| **Megnevezés** | **Sorszám** | **Tárgyév** | **Saját bevétel és adósságot keletkeztető ügyletből eredő fizetési kötelezettség a tárgyévet követő** |
| **2019** | **1. évben (2020)** | **2. évben (2021)** | **3. évben (2022)** |
| **A** | **B** | **C** | **D** | **E** | **F** |
| Helyi adók | 01 | 620 000 000 | 600 000 000 | 600 000 000 | 600 000 000 |
| Tulajdonosi bevételek | 02 | 0 | 0 | 0 | 0 |
| Díjak, pótlékok, bírságok, települési adók | 03 | 4 500 000 | 4 500 000 | 4 500 000 | 4 500 000 |
| Immateriális javak, ingatlanok és egyéb tárgyi eszközök értékesítése | 04 | 60 833 500 | 0 | 0 | 0 |
| Részesedések értékesítése és részesedések megszűnéséhez kapcsolódó bevételek | 05 | 0 | 0 | 0 | 0 |
| Privatizációból származó bevételek | 06 | 0 | 0 | 0 | 0 |
| Garancia- és kezességvállalásból származó megtérülések | 07 | 0 | 0 | 0 | 0 |
| **Saját bevételek (01+…+07)** | **08** | **685 333 500** | **604 500 000** | **604 500 000** | **604 500 000** |
| **Saját bevételek (08. sor) 50%-a** | **09** | **342 666 750** | **302 250 000** | **302 250 000** | **302 250 000** |
| **Előző év(ek)ben keletkezett tárgyévi fizetési kötelezettség (11+…+17)** | **10** | **16 268 700** | **15 814 703** | **7 810 376** | **0** |
| Hitelből eredő fizetési kötelezettség (tőke + kamat) | 11 | 0 | 0 | 0 | 0 |
| Kölcsönből eredő fizetési kötelezettség (tőke + kamat) | 12 | 0 | 0 | 0 | 0 |
| Hitelviszonyt megtestesítő értékpapír | 13 | 0 | 0 | 0 | 0 |
| Adott váltó | 14 | 0 | 0 | 0 | 0 |
| Pénzügyi lízing | 15 | 0 | 0 | 0 | 0 |
| Halasztott fizetés | 16 | 0 | 0 | 0 | 0 |
| Kezességvállalásból eredő fizetési kötelezettség | 17 | 16 268 700 | 15 814 703 | 7 810 376 | 0 |
| **Tárgyévben keletkezett, illetve keletkező, tárgyévet terhelő fizetési kötelezettség (19+…+25)** | **18** | **2 109 000** | **54 812 353** | **54 578 010** | **54 343 667** |
| Hitelből eredő fizetési kötelezettség (tőke + kamat) | 19 | 0 | 0 | 0 | 0 |
| Kölcsönből eredő fizetési kötelezettség (tőke + kamat) | 20 | 2 109 000 | 23 133 121 | 22 898 778 | 22 664 435 |
| Hitelviszonyt megtestesítő értékpapír | 21 | 0 | 0 | 0 | 0 |
| Adott váltó | 22 | 0 | 0 | 0 | 0 |
| Pénzügyi lízing | 23 | 0 | 0 | 0 | 0 |
| Halasztott fizetés | 24 | 0 | 31 679 232 | 31 679 232 | 31 679 232 |
| Kezességvállalásból eredő fizetési kötelezettség | 25 | 0 | 0 | 0 | 0 |
| **Fizetési kötelezettség összesen (10+18)** | **26** | **18 377 700** | **70 627 056** | **62 388 386** | **54 343 667** |
| **Fizetési kötelezettséggel csökkentett saját bevétel (09-26)** | **27** | **324 289 050** | **231 622 944** | **239 861 614** | **247 906 333** |

# A Gst. 10. § (5) bekezdése szerint:

 *„Az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladhatja meg az önkormányzat adott évi saját bevételeinek 50%-át.”* támogatja és a Képviselő-testületnek elfogadásra javasolja.

**Határidő:** 2019. február 21.

**Felelős:** Szántai László elnök

A levezető elnök megköszönte a jelenlévők munkáját és az ülést 17:37 perckor bezárta.

k.m.f.

 Szántai László Hagymási Gyula

 Pénzügyi Bizottság Elnöke Pénzügyi Bizottság Tagja

 Nagy László Szabó Katalin

 Humánpolitikai Bizottság Elnöke Humánpolitikai Bizottság Tagja

 Nagy Istvánné Gál László

 Ügyrendi, Közrendvédelmi és Ügyrendi, Közrendvédelmi és

 Településfejlesztési Bizottság Elnöke Településfejlesztési Bizottság Tagja

Mile Sándor

jegyzőkönyvvezető